от новосъздадената остатъчна квота.
 (87)
 Що се отнася до категория продукти 4Б, механизмът на специфична употреба е бил в сила през две тримесечия: октомври—декември 2019 г. и отчасти през януари—март 2020 г. След налагането на този механизъм държавите износителки бяха изправени пред сериозни пречки при износа за Съюза. Поради това равнището на вноса бе необичайно ниско. Следователно Комисията не разполага със същия набор от данни за по-дълъг период, за да извърши оценка на изтласкването, както за категориите продукти в букви а)—в) по-горе.
 (88)
 Въпреки това наличните данни от четвъртото тримесечие на 2019 г. и от 2020 г. недвусмислено показват, че се проявяват някои ефекти на изтласкване. Всъщност в началото и на двете тримесечия на практика целият размер на остатъчната квота е бил използван само от една държава износителка, която се ползва от конкретно определена за нея квота. Поради това, за да предотврати възникването на неоправдани ефекти на изтласкване и да запази регистрираните в миналото търговски потоци от гледна точка на произхода, Комисията счита за целесъобразно да въведе таван от 30 % за тази категория спрямо първоначално наличния размер в началото на четвъртото тримесечие за достъпа на държави, които се ползват от изчерпани конкретно определени за тях квоти.
 (89)
 На последно място, тъй като от 1 юли 2020 г. категории 8 и 25А ще се състоят само от обща тарифна квота, тази система не се прилага за тях.
 3.2.4. Възможно отрицателно въздействие върху постигането на целите за интеграция, преследвани с преференциалните търговски партньори
 (90)
 В регламента за окончателните мерки Комисията се ангажира да направи оценка на това дали функционирането на защитните мерки в областта на стоманата поражда значителен риск за стабилизирането или икономическото развитие на някои преференциални търговски партньори до степен, която би била в ущърб на целите за интеграция, заложени в техните споразумения със Съюза. В първия регламент за преглед Комисията стигна до заключението, че защитните мерки не са оказали отрицателно въздействие върху постигането на целите за интеграция. В съображение 106 от същия регламент също така се посочва, че „мерките не са ограничили неоправдано способността на тази държава да изнася към ЕС“.
 Коментари от заинтересованите страни
 (91)
 Няколко заинтересовани страни, по-специално правителствата на трети държави, представиха коментари в рамките на този раздел от Известието за започване. Някои държави поискаха да бъдат освободени от мерките или да получат преференциално третиране. Във връзка с това имаше искания за освобождаване на Западните Балкани от защитните мерки, тъй като те биха могли да засегнат развитието на стоманодобивната им промишленост и по този начин да причинят значително отрицателно въздействие върху техните национални икономики, което би могло да застраши постигането на целите, заложени в подписаните със Съюза Споразумения за стабилизиране и асоцииране (ССА). Освен това тези заинтересовани страни заявиха, че защитните мерки ще доведат до намаляване на техния износ за Съюза в сравнение с периода преди налагането на мерките. В такъв случай износителите ще обмислят дали да не прибегнат до временно спиране на някои съоръжения и до разпускане в неплатен отпуск на голям брой служители. Някои държави се позоваха на факта, че на практика спазват правилата